१९९९ के शुरुआती महीनों में, जबकि ठंड बहुत ज्यादा थी, पाकिस्तान ने ऑपरेशन बद शुरू किया, जिसके तहत पाकिस्तानी सेना की नॉर्दर्न लाइट इन्फेंट्री की कई बटालियन ने अफगानी लड़ाकुओं और अनियमित सेनाओं को लेकर करगिल और दास क्षेत्र में भारतीय सेनाओं द्वारा छोड़ी गई चौकियों पर कब्जा कर लिया। अनियमित सेना और अफगानी लड़ाकुओं को आगे रखा गया था ताकि यह भ्रम फैलाया जा सके कि इसमें पाकिस्तान की नियमित सेना का कोई हाथ नहीं है। इस तरह पाकिस्तानी सेना भारतीय सेना के चौकियों में वापस आने से पहले ही नैशनल हाईवे १डी के साथ लगी १५० वर्ग किलोमीटर में फैली ज्यादातर चोटियों पर कब्जा जमाकर बैठ गई थी। यह वह वक्त था जब पाकिस्तान के तत्कालीन प्रधानमंत्री नवाज शरीफ भारत से शांति वार्ताओं का सिलसिला शुरू किए हुए थे और पाकिस्तान के सशस्त्र भारतीय सीमा में घुसपैठ करने की किसी को आशंका तक न थी।